tartuNLP/wikipedia-smugri-20251201 huggingface dataset:
Mahikeng

Mahikeng (kuni 2012. aastani Mafikeng; kuni 1980. aastani Mafeking) on linn Lõuna-Aafrika Vabariigis, Loodeprovintsi, Ngaka Modiri Molema ringkonna ja Mahikengi valla halduskeskus.
Mahikeng on asutatud 1881. aastal.
Teise buuri sõja ajal piirasid buuride väed 14. oktoobrist 1899 kuni 16. maini 1900 Briti vägede valduses olevat Mafekingi, kuid ei suutnud seda vallutada.
1980–1994 kuulus Mahikeng Bophuthatswana bantustani koosseisu.
Lõuna-Aafrika Vabariigi 2011. aasta rahvaloenduse andmetel oli Mahikengi elanikest mustanahalisi aafriklasi 74,55%, valgeid 9,87%, värvilisi 7,49%, India või Aasia päritolu inimesi 7,26% ja teisi 0,84%. Tsvana keelt pidas emakeeleks 53,30%, inglise keelt 18,61%, afrikaani keelt 14,07%, sotho keelt 2,97%, koosa keelt 2,13% ja suulu keelt 1,57%.
Margaret Markvardt

Margaret Markvardt (sündinud 1. aprillil 2000 Tallinnas) on Eesti sportlane, ujuja. 
Ta on kuulunud aastast 2015 Eesti koondisse ja parandanud 12 korral Eesti rekordit ujumises, neist 9 teateujumises. 
Tema isa on endine kahevõistleja Ago Markvardt.
Margareth Olde

Margareth Olde (sündinud 1. aprillil 2000 Tallinnas) on eesti maletaja, naiste rahvusvaheline meister (2021). 
Ta on olnud Eesti meistrivõistlustel mitmel korral esikolmikus. 2015. ja 2018. aastal tuli ta Eesti meistriks (2018. aastal jäi teisele kohale 2002. aastal sündinud Grete Olde).
2021. aastal osales ta 176 osavõtjaga Riia Tehnikaülikooli A-maleturniiril, kus saavutas naistest parima tulemuse. 
Tema ema Margit Brokko ja isa Hendrik Olde on samuti maletajad.
Metro Helsinki

Metro Helsinki oli soomekeelne raadiojaam, mis levis Helsingis sagedusel 95,2 MHz ja Hyvinkääs 91,6 MHz ning kuulus Sanoma Mediale. Asutati 2005. aastal.
Jaam mängis nii vanemaid kui ka uuemaid hitte.
15. septembril 2017 lõpetas jaam tegevuse, selle asemel on nüüd HitMix.
August Eller

August Eller (1907 Viljandi Liivimaa kubermang – 1990 Haapsalu Eesti NSV) oli Eesti maletaja. Elleri otsustav läbimurre Vabariigi absoluutsesse maletippu võttis siiski aega, kuid tuleb mainida, et suurmeister Paul Keres märkis juba 1930. aastatel Elleri kohta, et see mees võib males kaugele jõuda. 1944. aasta Eesti meistrivõistlustel jagas ta esikohta Johannes Türniga.
Halifaxi plahvatus

Halifaxi plahvatus leidis aset 6. detsembril 1917 kell 9.04, kui Kanadas Halifaxi sadamas plahvatas lõhkeaineid vedav aurulaev Mont-Blanc. Plahvatuseni viis tulekahju, mis oli puhkenud pärast Mont-Blanci kokkupõrget aurulaevaga Imo.
See oli suurim ja laastavaim inimtekkeline plahvatus enne Teise maailmasõja käigus Hiroshimale heidetud tuumapommi – selle käigus vallandus TNT ekvivalendis 2,9 kilotonni (12 000 GJ) energiat.
Katastroof.
Täislastis lõhkeainetega (trinitrotolueen ja pikriinhape) ning kergesti süttivate põletusainetega (bensool ja nitrotselluloos) koormatud Mont-Blanc oli teel New Yorgist vahepeatusega Bordeaux'sse. Tühi söe laadimist ootav Norra alus Imo oli teel Hollandist New Yorki, et naasta esmaabitarvetega Belgiasse. Kuigi enne maailmasõda lahingumoonaga laevu sadamasse ei lastud, lõdvendati seda reeglit seoses Saksa allveelaevadelt lähtuda võiva ohuga.
Kannatanud ja hukkunud.
Linna tööstuskeskus koos laevaremonditehasega hävis pea täielikult. Richmondi linnajaos, selle ümbruskonnas ja ka Dartmouthi asulas sai 1950 inimest surma, üle 2000 jäi kadunuks, 9000 sai vigastada. 6000 inimest jäi keset algavat talve koduta, kokku 25 000 peavarjuta. Surnuid tuvastati Titanicu laevahuku järel rakendatud süsteemiga. Nende seas oli nii põlisameeriklasi mikmakke kui ka mustanahalisi. Viimane surnu avastati alles kaks aastat pärast plahvatust.
Algne hinnang.
Kuna Euroopat laastas samal ajal Esimene maailmasõda, olid paljud esiti veendunud, et toimunud oli Saksamaa rünnak Kanada vastu. Kuna toimunu kohta õige teave puudus, siis kõik Saksa päritolu ellujäänud vangistati.
Estonian Nature Tours

Estonian Nature Tours ('Eesti loodusretked') on Eesti loodusturismifirma keskusega Lihulas. Firma juriidiline nimi on Estonian Nature Tours OÜ.
Ettevõte on spetsialiseerunud linnu- ja loodusreisidele, reise korraldatakse kõikjal Eestis. Mitmepäevased linnu- ja loodusreisid sisaldavad transporti, majutust, toitlustust ja kutselise linnugiidi teenust.
Ettevõte osutab teenust veebruarist oktoobri lõpuni.
Linnu- ja loodusgiididena tegutsevad Kaarel Võhandu, Peeter Vissak, Uku Paal, Margus Ellermaa, Uudo Timm ja Margus Pensa.
Bela-Bela

Bela-Bela (kuni 2002. aastani inglise keeles Warmbaths, afrikaani keeles Warmbad) on linn Lõuna-Aafrika Vabariigis Limpopo provintsis Waterbergi ringkonnas, Bela-Bela valla halduskeskus.
Bela-Belas asuvad soojad mineraalveeallikad.
Asula on rajatud 1873. aastal. Omavalitsusliku staatuse sai 1950. aastal ja täielikud linnaõigused 1960. aastal.
Lõuna-Aafrika Vabariigi 2011. aasta rahvaloenduse andmetel oli Bela-Bela elanikest mustanahalisi aafriklasi 89,11%, valgeid 8,20%, värvilisi 1,68%, India või Aasia päritolu inimesi 0,71% ja teisi 0,29%. Pedi keelt pidas emakeeleks 43,02% inimesi, tsvana keelt 18,10%, tsonga keelt 12,37%, afrikaani keelt 9,37%, sotho keelt 5,65%, inglise keelt 3,93%, ndebele keelt 1,55%, suulu keelt 1,44% ja venda keelt 1,28%.
Midrand

Midrand on linn Lõuna-Aafrika Vabariigis Gautengi provintsis Johannesburgi linnaringkonnas.
Midrand sai linnaõigused 1981. aastal. 2000. aasta detsembrist alates kuulub Midrand Johannesburgi linnaringkonna koosseisu ja ole enam iseseisev omavalitsus.
Midrandis asub Pan-Aafrika Parlament.
Lõuna-Aafrika Vabariigi 2011. aasta rahvaloenduse andmetel oli Midrandi elanikest mustanahalisi aafriklasi 54,47%, valgeid 24,22%, India või Aasia päritolu inimesi 16,97%, värvilisi 3,29% ja teisi 1,04%. Inglise keelt pidas emakeeleks 50,08% inimesi, suulu keelt 10,20%, afrikaani keelt 6,88%, koosa keelt 5,41%, tsvana keelt 5,40%, pedi keelt 4,73%, sotho keelt 4,66%, tsonga keelt 2,19%, venda keelt 1,98% ja ndebele keelt 1,82%.
Mihail Velsvebel

Mihail Velsvebel (9. november 1926 Kuressaare – 21. november 2008 Tallinn) oli Eesti kergejõustiklane (peamiselt keskmaajooksja). 
Lõpetas 1947. aastal Tallinnas vabrikukooli ning töötas aastatel 1947–1949 kondiitritoodete vabrikus Kalev. 
Alustas sportimist 1946. aastal maadlustreeningutega Tallinna Kalevis Edgar Puusepa juhendamisel. Ta võttis 1947. aastal osa Tallinna–Moskva teatejooksust ja hakkas harrastama Spartakis keskmaajooksu, tema treener oli algul Ervin Uuk, hiljem treeningu- ja võistluskaaslane Erich Veetõusme. 
Ta osales NSV Liidu koondises 1952. aasta Helsingi suveolümpiamängude kergejõustikuvõistustel. Jõudis 1500 m jooksus poolfinaali, kus sai 5. koha ega pääsenud lõppvõistlusele.
Samal aastal tuli ta 1500 m jooksus NSV Liidu meistriks, püstitas 1500 m ja 2000 m jooksus NSV Liidu rekordi ning oli NSV Liidu rekordi püstitajaid ka 4×1500 m teatejooksus. Oli 800 ja 1500 m jooksus Spartaki üleliiduline meister.
Aastatel 1948–1951 tuli ta Eesti NSV meistriks 11 korral: 2 korral 1500 ja 5000 m jooksus, 3 korral murdmaajooksus ja 4 korral ka teatejooksus. Võistles 15 korda Eesti NSV koondises.
Töötas aastatel 1954–1959 Spartakis kergejõustikutreenerina ning aastatel 1959–1986 Teenindusministeeriumi REV-is parkettijana.
Rawsonville

Rawsonville on linn Lõuna-Aafrika Vabariigis Lääne-Kapimaa provintsis Cape Winelandsi ringkonnas.
Rawsonville on rajatud 1859. aastal.
Lõuna-Aafrika Vabariigi 2011. aasta rahvaloenduse andmetel oli Rawsonville'i elanikest värvilisi 66,76%, valgeid 23,91%, mustanahalisi aafriklasi 8,49%, India või Aasia päritolu inimesi 0.16% ja teisi 0,65%. Afrikaani keelt pidas emakeeleks 95,19% inimesi, koosa keelt 1,69% ja inglise keelt 1,54%.
Helmiradio

Helmiradio on soomekeelne raadiojaam.
Raadiojaam alustas tööd 2016. aasta mais ning on kuuldav eri sagedustel kogu Soomes, näiteks Helsingis sagedusel 88,6 MHz. 
Raadiojaama omanik on Sanoma Media.
Saatepäevad on üles ehitatud suurte päevaosaplokkidena. Jututeemade hulka kuuluvad nii uudised kui ka kõik muu, mis puudutab soomlaste igapäevast eluolu. Muusikapalade seas esitatakse sageli 1980. ja 1990. aastate hitte.
Saated on veebis järelkuulatavad.
Jānis Dombrava

Jānis Dombrava (sündinud 29. juunil 1988 Riias) on Läti poliitik (Rahvuslik Liit "Kõik Läti eest!" – "Isamaale ja Vabadusele/LNNK").
Ta on lõpetanud 2010. aastal Läti Ülikooli ajaloo- ja filosoofiateaduskonna bakalaureusekraadiga humanitaarteaduste alal.
Jānis Dombrava on alates 2010. aastast Läti Seimi liige.
Bothaville

Bothaville on linn Lõuna-Aafrika Vabariigis Free State'i provintsis Lejweleputswa ringkonnas, Nala valla halduskeskus.
Asula rajati 1891. aastal ja kandis esialgu nime Botharnia. 1893. aastal sai asula maaomaniku Theunis Louis Botha järgi uueks nimeks Bothaville. Linnaõigused sai Bothaville 1914. aastal.
Lõuna-Aafrika Vabariigi 2011. aasta rahvaloenduse andmetel oli Bothaville'i elanikest mustanahalisi aafriklasi 93,8%, valgeid 5,1%, värvilisi 0,6%, India või Aasia päritolu inimesi 0,2% ja teisi 0,3%. Sotho keelt pidas emakeeleks 72,9% inimesi, koosa keelt 9,1%, afrikaani keelt 6,5%, tsvana keelt 3,9% ja teisi keeli 7,7%.
Hondeklipbaai

Hondeklipbaai (inglise keeles Hondeklip Bay) on küla Lõuna-Aafrika Vabariigis Põhja-Kapimaa provintsis Namakwa ringkonnas Kamiesbergi vallas. Küla asub Atlandi ookeani rannikul.
Afrikaani keeles tähendab Hondeklipbaai "koera kivi laht".
Lõuna-Aafrika Vabariigi 2011. aasta rahvaloenduse andmetel oli Hondeklipbaai elanikest värvilisi 80,66%, valgeid 8,84%, mustanahalisi aafriklasi 8,29%, India või Aasia päritolu inimesi 1,47% ja teisi 0,92%. Afrikaani keelt pidas emakeeleks 96,69% inimesi, inglise keelt 1,10% ja viipekeelt 1,10%.
Piet Retief (Mpumalanga)

Piet Retief (ametlikult alates 2010. aastast eMkhondo) on linn Lõuna-Aafrika Vabariigis Mpumalanga provintsis Gert Sibande ringkonnas, Mkhondo valla halduskeskus.
Asula on rajatud 1883. aastal ja saanud nime voortrekkerite juhi Piet Retiefi järgi. Linnaks kuulutati Piet Retief 1912. aastal ja omavalitsusliku staatuse sai 1932. aastal.
Lõuna-Aafrika Vabariigi 2011. aasta rahvaloenduse andmetel oli Piet Retiefi elanikest mustanahalisi aafriklasi 88,21%, valgeid 8,04%, India või Aasia päritolu inimesi 2,11%, värvilisi 1,27% ja teisi 0,37%. Suulu keelt pidas emakeeleks 82,80% inimesi, afrikaani keelt 7,77%, inglise keelt 5,03% ja ndebele keelt 0,98%.
Piet Retief

Pieter Mauritz Retief (tuntud kui Piet Retief; 12. november 1780 – 6. veebruar 1838) oli üks voortrekkerite juhtidest, Suure Rännaku organiseerija.
22. jaanuaril 1837 avaldas Retief ajalehes Grahamstown Journal manifesti, mis kutsus üles buuri talupoegi lahkuma Briti kontrolli alla läinud Kapi kolooniast ja otsima endale paremaid elupaiku.
Voortrekkerid Retiefi juhtimisel läbisid Draakonimäed ja jõudsid Suulumaale.
Suulude kuningas Dingane kutsus Piet Retiefi koos saatjaskonnaga läbirääkimisi pidama ja laskis nad 6. veebruaril 1838 mõrvata.
Piet Retiefi järgi on saanud nime Piet Retiefi linn (tänapäeva Mpumalanga provintsis).
Nõukogude okupatsioon Lätis (1940–1941)

Nõukogude okupatsioon Lätis oli Läti ala okupeerimine NSV Liidu poolt Teise maailmasõja ajal.
See algas juunis 1940 Nõukogude vägede sissetungiga Lätti ja lõppes Saksa okupatsiooni algusega juulis 1941.
Piltene rüütelkonna aadlimatrikkel

Piltene rüütelkonna aadlimatrikkel oli seisuliku omavalitsuse Piltene rüütelkonna liikmete register.
Ajalugu.
Ajavahemikus 1677−1819 immatrikuleeriti kokku 27 aadlisuguvõsa; kaks neist − Rumjantsev-Zadunaiski ja Simpson − võeti küll rüütelkonda vastu, kuid matriklisse kummatigi ei kantud. Pärast Piltene rüütelkonna ühinemist Kuramaa rüütelkonnaga (1819) võeti immatrikuleeritud suguvõsad Kuramaa matriklisse.
Paul Reeveer

Paul Reeveer (5. mai 1918 Emmaste vald – 17. juuli 1978 Tallinn) oli eesti raamatu- ja kirjakunstnik.
Õppis kõrgemas kunstikoolis 1935–1939. Teises maailmasõjas osales suurtükiväe topograafina. Tegi rindejoonistusi, mis avaldati 1973. aasta raamatus "Eesti kunstnike rindevihikud".
Pärast sõda olid tema loominguks auaadressid, raamatukujundused, plakatid, eksliibrised ja tarbegraafika. Viljeles ka kirjakunsti, harrastas gooti kirja ja antiikvat ja lõi ruunikirja alusel algupärase hübriidkirja. Raamatutest kujundas näiteks "Dekameroni", Shakespeare'i "Kogutud teosed" ja 1963. aastal ilmunud "Eesti graafika".
Sonja Delaunay

Sonja Delaunay (14. november 1885 – 5. detsember 1979) oli Ukrainas sündinud juudi päritolu Prantsuse maalikunstnik, kes veetis suurema osa elust Pariisis.
1890. aastal Peterburis elades lapsendas emapoolse onu perekond Sonja ja ta hakkas kandma perekonnanime Terk.
Ta oli koos abikaasa Roberti ja teistega üks orfismi algatajaist.
Ta oli esimene elusolev naiskunstnik, kelle teoste tagasivaatenäitus oli väljas Louvre‘is (1964. aastal), 1975. aastal sai temast Auleegioni ordeni kavaler (ohvitser). 
Tema nime kannab 1975. aastal avastatud asteroidide vöö asteroid, 6938 Soniaterk.
Namakwa ringkond

Namakwa ringkond on Lõuna-Aafrika Vabariigi Põhja-Kapimaa provintsis asuv 2. järgu haldusüksus. Piirneb põhjas Namiibiaga.
Lõuna-Aafrika Vabariigi 2011. aasta rahvaloenduse andmetel oli Namakwa ringkonna elanikest värvilisi 83,18%, valgeid 8,73%, mustanahalisi aafriklasi 6,82%, India või Aasia päritolu inimesi 0,53% ja teisi 0,74%. Afrikaani keelt pidas emakeeleks 93,90% inimesi, tsvana keelt 1,71%, koosa keel 1,55% ja inglise keelt 1,22%.
Garbage

Garbage on 1993. aastal asutatud šoti–USA alternatiivroki ansambel, kuhu kuuluvad šoti päritolu laulja Shirley Manson ja ameeriklased Duke Erikson, Steve Marker ja Butch Vig.
Garbage looming kujutab endast segu erinevatest stiilidest, nende eeskujudeks on muuhulgas sellised artistid nagu The Velvet Underground, Iggy and the Stooges, T. Rex, Roxy Music, The Pretenders, Siouxsie and the Banshees, Blondie, David Bowie, Cocteau Twins, Patti Smith ja The Smashing Pumpkins.
Billundi lennujaam

Billundi lennujaam (taani keeles: "Billund Lufthavn") (IATA: BLL, ICAO: EKBI) on lennujaam Taanis. Lennujaam asub umbes 1,9 kilomeetrit Billundi kesklinnast. Lennujaam asub ka Legolandi lähedal, mis on suurim turismi atraktsioon Taanis. Lennujaama läbis 2017. aastal rohkem kui 3,35 miljonit reisijat.
Pegasus Airlines

Pegasus Airlines on Türgi odavlennufirma. Lennufirma baseerub peamiselt Sabiha Gökçeni rahvusvahelises lennujaamas. Lennufirmal on 75 lennukit ja teenindab 103 sihtpunkti Aasias kui ka Euroopas. 
Pegasus Airlines lendab ka Tallinna lennujaama alates 2017. aastast, kuid seda vaid tšarterlennufirmana.
Kullamaa Ühispank

Kullamaa Ühispank oli pank, mis tegutses aastatel 1910–1944 Läänemaal Kullamaal.
Esimesed panga asutamise mõtted tekkisid 1907. aastal, kui Kullamaa Põllumeeste Selts ühel oma koosolekul tõstatas laenu-hoiuühingu asutamise küsimuse. Märtsis 1910 saadeti panga põhikiri (millele oli alla kirjutanud 29 isikut) kinnitamiseks.
Laenu-Hoiu Ühisuse esimene koosolek toimus 26. septembril 1910 Kullamaa leerimajas. Esimesse juhatusse valiti Henn Pärn, Heinrich Anniko ja Jüri Uustalu; nõukogusse valiti Karl Tiigenberg, Hans Riiberg, Karl Silbermann, Reinhold Laubach ja Karl Reindorf. Algaastail oli ühisus leerimajas avatud vaid laupäeviti.
1914. aastal alanud Esimene maailmasõda tõi panga tegevusse teatava seisaku. Okupatsioonipäevil pank suleti. Eesti iseseisvuse saavutamisega algas Kullamaa Ühispangas uus hoogne tegevus. Laenu-Hoiu Ühisuse tegevuse laiendamiseks muudeti 1926. aastal panga põhikirja ja ühispank hakkas tegutsema Kullamaa Ühispanga nime all. Vahepeal kolis Ühispank Heinrich Anniko majja, kus ta püsis ligi 15 aastat. Aja jooksul muutusid need ruumid kitsaks ning juhatus otsustas leida uued, sobivamad ruumid. 1930. aastal sõlmitigi Kullamaa Põllumeeste Seltsiga ostu-müügileping, mille alusel Ühispank omandas mõttelise poole osa Põllumeeste Seltsi majast ja sellele kuuluvast maast. Ühiselt jätkati toonase rahvamaja ehituse lõpule viimist. Ehitus valmis 1930. aasta sügisel ja sama aasta novembris asus Ühispank oma majja.
1935. aastal oli pangal 650 liiget. Juhatusse kuulusid Heinrich Anniko, laekur Hans Preibach ja G. Kokia. Nõukogu liikmed olid esimees K. Silbermann, esimehe abi A. Einseln, sekretär A. Veinthal, R. Laubach, A. Parbo, J. Reiners, M. Tomingas, O. Lepikson ja J. Kulver.
Pank natsionaliseeriti 1940. aastal.
New York Mets

New York Mets on Ameerika Ühendriikide elukutseliste pesapallimeeskond, mis asub New Yorgis Queensis. 
New York Mets osaleb liigas Major League Baseball (MLB) ning on seal National League (NL) Easti osas. Metsid on üks kahest New Yorgi pesapallimeeskonnast, mis mängib Major League Baseballis; teine meeskond on New York Yankees, mis mängib American League'i osas.
Kullamaa Muusika Selts

Kullamaa Muusika Selts oli esimene eesti selts Läänemaal, mis tegutses Kullamaal aastatel 1884–1940. Seltsi tegevus taastati 23. aprillil 2004 Loit Lepalaane eestvedamisel. 
Seltsi asutasid 1884. aastal Kullamaa kihelkonna kooliõpetajad Jaan Veidermann (Vaikna vallakooli juhataja), Heinrich Uritamm (Koluvere-Laukna vallakooli juhataja), Jaan Kromel (Loodna vallakooli juhataja), Hans Habermann (tislermeister Koluverest), Karl Kasterbusch (tislermeister Kullamaalt), Gustav Kasterbusch (maalermeister Koluverest), Jaan (Jüri) Peetmann (Jõgisoo vallakirjutaja), Karl Reinvald (Kullamaa vallakirjutaja) ja Martin Kalff (Koluvere mõisavalitseja), kes koostasid palvekirja raha korjamiseks pillide ja nootide ostmiseks.
Palvekirja kirjutajate ja asutajaliikmete kokkusaamise kohaks oli tolleaegne Jõgeva kõrts, mille rentnikuks oli Eesti Aleksandrikooli idee algataja, Eesti Kirjameeste Seltsi ja Viljandi Põllumeeste Seltsi asutajaliikme Hans Wühneri vend Peeter Wühner. Seal toimus ka kuulus habemete müümise lugu (Jaan Veidermanni habe müüdi 5 rubla ja Karl Kasterbuschi habe 10 rubla eest).
Palvekirjale kirjutas 13. mail 1884 alla Kullamaa kihelkonna kohtuhärra ja koolivalitsuse peavanem, Loodna, Luiste ja Kääsla mõisaomanik Karl Ferdinand von Mohrenschild.
Aastaga koguti 365 rubla. David Otto Wirkhausi vahendusel osteti Saksamaalt pillid. Kõige suurem annetaja (100 rubla) oli Koluvere lossi ja mõisaomanik, krahv Leon von Buxhoevden. Esimesed pilliõpetuse tunnid andis Kullamaa meestele Hans Wühner. Seltsi esimene orkestrijuht oli Kullamaa-Sillal pagarina töötav Peeter Tuuter, kelle muusikalised oskused pärinesid tsaariarmees Narva puhkpilliorkestris teenimise ajast. Kuna Tuuter oli läinud vene õigeusku, tekitas see Kullamaal suurt vastuseisu ja ta pidi loobuma orkestrijuhi ametist. Järgmised juhatajad olid Kullamaa köster Johannes Tobias (Rudolf Tobiase isa), Jüri Jõgis, Hans Habermann, Hans Lillesmägi, Agu Tarendi, Ilmar Leitalu ja Martin Lepberg.
Selts algatas esimese Läänemaa laulupäeva korraldamise 1896. aastal Haapsalus.
2014. aastal avati Kullamaal seltsi asutajate mälestuseks ausammas.
Otto Konrad

Otto Konrad (sündinud 1. novembril 1964 Grazis) on Austria endine jalgpallur (väravavaht) ja praegune treener.
Pärast mängijakarjääri lõppu on ta töötanud väravavahtide treenerina Austria koondise ja Austria noortekoondiste juures.
Konrad mängis klubikarjääri esimese poole Sturm Grazis. Aastatel 1992–1996 mängis ta Austria Salzburgis ning tuli klubiga hooaegadel 1994, 1995 ja 1997 Austria meistriks.
Austria rahvuskoondises mängis ta aastatel 1989–1995 kokku 12 kohtumises. Ta kuulus Austria koondisse 1990. aasta maailmameistrivõistlustel.
Le Plantay

Le Plantay (hääldus "lö plan'tee") on vald Prantsusmaal Auvergne-Rhône-Alpes'i piirkonnas Aini departemangus.
Beauvoir-sur-Mer

Beauvoir-sur-Mer on vald Prantsusmaal. See asub Lääne-Prantsusmaal Pays de la Loire'i piirkonnas Vendée departemangus.
Gavrus

Gavrus ("gav'rüü") on vald Prantsusmaa loodeosas Normandia piirkonnas Calvadosi departemangus.
Ainsworth (Wisconsin)

Ainsworth on linn Ameerika Ühendriikides Wisconsini osariigis Langlade maakonnas. Ainsworthis elas 2002. aastal 571 inimest.
Mmusi Maimane

Mmusi Aloysias Maimane (sündinud 6. juunil 1980 Krugersdorpis) on Lõuna-Aafrika Vabariigi poliitik.
Mmusi Maimane isa Simon oli tsvana rahvusest ja ema Ethel koosa rahvusest. Ta kasvas üles Sowetos. Lõuna-Aafrika Ülikooli lõpetas ta bakalaureusekraadiga psühholoogia erialal. Ta on saanud Witwatersrandi Ülikoolist magistrikraadi avaliku ja arenguhalduse alal ning Bangori Ülikoolist magistrikraadi teoloogia alal. 2009. aastast kuni 24. oktoobrini 2019 kuulus ta Demokraatlikku Allianssi.
29. maist 2014 kuni 24. oktoobrini 2019 oli ta Lõuna-Aafrika Vabariigi parlamendi opositsioonijuht.
10. maist 2015 kuni 23. oktoobrini 2019 oli Mmusi Maimane Demokraatliku Alliansi juhataja.
Tullus Hostilius

Tullus Hostilius oli legendaarne Rooma kuningas. Ta valitses Rooma riiki aastatel 673 eKr kuni 642 eKr.
Tullus Hostilius oli sõjakas kuningas. Tema juhtimisel alistati Alba Longa.
Ancus Marcius

Ancus Marcius (umbes 677 eKr – 617 eKr) oli legendaarne Rooma kuningas. Ta valitses Rooma riiki aastatel 642 eKr kuni 617 eKr.
Ta juhtis edukat sõda latiinide vastu, mille käigus vallutati Politoriumi linn ja asustati linnaelanikud ümber Rooma. Samuti õnnestus vallutada Medullia.
Marcius lasi rajada silla (Pons Sublicius) üle Tiberi jõe, et ühendada linnaga Janiculumi nimeline küngas.
Tema valitsusajal rajati Rooma esimene vangla – Mamertine vangla.
Ta lasi Tiberi suudmesse rajada Ostia sadama, mis oli esimene Rooma koloonia. Enne seda oli ta vallutanud Ficana linna, millel oli samuti Tiberi ääres sadam.
Lucius Tarquinius Priscus

Lucius Tarquinius Priscus oli legendaarne viies Rooma kuningas. Ta olevat valitsenud Rooma riiki aastatel 616 eKr kuni 579 eKr.
Liviuse järgi oli ta etruski päritolu ning tema etruski nimi oli Lucumo. Kuna lucumo on etruski keeles valitsejate tiitel (tähendus 'kuningas') siis ilmselt aeti tema pärisnimi ja tiitel ametlikus pärimuses segi.
Justitia

Justitia (ka Justiitsia, leedi Justiitsia) on õiguse ja õigusemõistmise jumalanna Vanarooma mütoloogias.
Teda kujutatakse kinniseotud või kinniste silmadega (väga harva, kui ta silmad ei ole seotud ega kinni, vaid on avatud), ühes käes kaalud ja teises käes mõõk. Kinniseotud silmad sümboliseerivad asjaolu, et õigusemõistmises puuduvad mistahes kõrvalised motiivid ja arvamused, tähtis on ainult seadus. Kaalud sümboliseerivad asjaolu, et fakte hinnatakse igakülgselt. Mõõk sümboliseerib karistust, mis vältimatult järgneb, kui selgub, et inimene on rikkunud seadust.
Vanakreeka mütoloogias vastavad Justitiale Themis ja Dike.
Juuli 2018

Juuli 2018, kroonika.
2018. aasta juuli algas pühapäeval ja lõppes 31 ööpäeva pärast teisipäeval.
Clovis Hesteau de Nuysement

Clovis Hesteau de Nuysement (1550 kuni 1560 Blois – 1623 või 1624) oli prantsuse luuletaja.
Ta kirjutas alkeemilise sümboolikaga poeeme.
Adila paemurd

Adila paemurd on paemurd Rapla maakonnas Kohila vallas Adila külas. 
Murd on tunnistatud pärandkultuuri objektiks.
Paljand on osaliselt võsastunud. Kõrgeima astangu kõrgus on 70 cm, ent lubjakivi paljandub vähemal määral ka muudes paemurru servades. 
Murd on Adila kihistu stratotüüp. Aastal 1981 puuriti sellest 20 meetri kaugusele puurauk, mille südamikku uurides avastati, et sealsed ülemised paekihid on küll Adila kihistule omaselt õhukesed, ent kuuluvad siiski Moe kihistusse. Kuna Moe kihistu lasub Adila kihistul, siis ei sobi murd tõenäoliselt Adila kihistu stratotüübiks ja vaja on leida neostratotüüp.
ZF Mgcawu ringkond

ZF Mgcawu ringkond (kuni 1. juulini 2013 Siyanda ringkond) on Lõuna-Aafrika Vabariigis Põhja-Kapimaa provintsis asuv 2. järgu haldusüksus. Piirneb loodes Namiibiaga ja põhjas Botswanaga.
Ringkond on saanud nime Upingtoni esimese mustanahalise linnapea Zwelentlanga Fatman Mgcawu järgi.
Lõuna-Aafrika Vabariigi 2011. aasta rahvaloenduse andmetel oli ZF Mgcawu ringkonna elanikest värvilisi 60,36%, mustanahalisi aafriklasi 29,36%, valgeid 8,18%, India või Aasia päritolu inimesi 0,72% ja teisi 1,38%. Afrikaani keelt pidas emakeeleks 76,40% inimesi, tsvana keelt 15,83%, koosa keelt 2,73%, inglise keelt 1,77% ja sotho keelt 1,01%.
Hea Eeskuju

Hea Eeskuju on auhind, millega tunnustatakse neid alg-, põhi-, kesk-, või kutsehariduskoolis õppivaid noori, kes on oma vabast tahtest viinud kodukandis ellu midagi sellist, mis võiks väärida kogu Eesti tähelepanu. Auhinna laureaat leitakse konkursi teel.
Hea Eeskuju tunnustuskonkursi eesmärgiks on vääriliselt tänada, tunnustada ja tõsta esile neid, kelle tublid saavutused on seni tähelepanuta jäänud. Innustada ja inspireerida noori üle Eesti tegemaks midagi head meie kogukonna heaks. Näidata, et noori märgatakse, neist hoolitakse ning neid tunnustatakse. Kõneldes noorte silmapaistvatest tegudest, näitame, et nad ei ole vaid tulevikutegijad, vaid tublide tegude elluviijad juba täna, kes väärivad rohkem toetamist ja märkamist.
Hea Eeskuju auhind antakse üle üritusel "Lahe koolipäev" ning esimest korda tehti seda 2008. aastal. Hea Eeskuju konkursi patroonideks on varem olnud endised riigikogu esimehed Ene Ergma ja Eiki Nestor. Alates 2019. aastast on konkursi patrooniks riigikogu liige Kristina Šmigun-Vähi.
Pixley ka Seme ringkond

Pixley ka Seme ringkond on Lõuna-Aafrika Vabariigi Põhja-Kapimaa provintsis asuv 2. järgu haldusüksus.
Ringkond on saanud nime Pixley ka Isaka Seme (u.1881–1951) järgi, kes oli üks esimesi mustanahalisi juriste Lõuna-Aafrikas ja üks Aafrika Rahvuskongressi asutajatest.
Lõuna-Aafrika Vabariigi 2011. aasta rahvaloenduse andmetel oli Pixley ka Seme ringkonna elanikest värvilisi 59,17%, mustanahalisi aafriklasi 31,45%, valgeid 8,08%, India või Aasia päritolu inimesi 0,56% ja teisi 0,74%. Afrikaani keelt pidas emakeeleks 76,79% inimesi, koosa keelt 17,48%, inglise keelt 1,63% ja tsvana keelt 1,60%.
John Taolo Gaetsewe ringkond

John Taolo Gaetsewe ringkond on Lõuna-Aafrika Vabariigi Põhja-Kapimaa provintsis asuv 2. järgu haldusüksus. Piirneb loodes Botswanaga.
Ringkond on saanud nime Aafrika Rahvuskongressi liikme ja ametiühingutegelase John Taolo Gaetsewe järgi.
Lõuna-Aafrika Vabariigi 2011. aasta rahvaloenduse andmetel oli John Taolo Gaetsewe ringkonna elanikest mustanahalisi aafriklasi 84,84%,värvilisi 9,26%, valgeid 4,96%, India või Aasia päritolu inimesi 0,38% ja teisi 0,56%. Tsvana keelt pidas emakeeleks 75,64%, afrikaani keelt 16,53%, inglise keelt 2,63%, suulu keelt 0,99% ja ndebele keelt 0,99%.
Frances Baardi ringkond

Frances Baardi ringkond (Kuni 2001. aasta juunini Diamantveldi ringkond) on Lõuna-Aafrika Vabariigis Põhja-Kapimaa provintsis asuv 2. järgu haldusüksus.
Ringkond on saanud nime ametiühingutegelase ja Aafrika Rahvuskongressi Naiste Liiga rajaja Frances Goitsemang Baardi (1909–1997) järgi.
Lõuna-Aafrika Vabariigi 2011. aasta rahvaloenduse andmetel oli Frances Baardi ringkonna elanikest mustanahalisi aafriklasi 65,49%, värvilisi 23,96%, valgeid 6,69%, India või Aasia päritolu inimesi 0,94% ja teisi 2,92%. Tsvana keelt pidas emakeeleks 43,34% inimesi, afrikaani keelt 38,57%, inglise keelt 6,22%, koosa keelt 4,89%, sotho keelt 2,25% ja suulu keelt 1,20%.
REN TV Baltic

REN TV Baltic (vene keeles РЕН ТВ Балтия) on venekeelne telekanal Eestis, Lätis ja Leedus. Kanal edastab uudiseid, dokumentaalfilme, meelelahutussaateid, jutusaateid, sarju ja filme. Kanali omanik on Baltic Media Alliance, mille tütarkanalid on ka Pervõi Baltiiski Kanal ja NTV Mir.
Automated Transfer Vehicle

Automated Transfer Vehicle (algselt Ariane Transfer Vehicle või ATV) oli Euroopa Kosmoseagentuuri (ESA) mehitamata kosmoselaev. ATV viis alati orbiidile kanderakett Ariane 5 ja kuigi selle ülesanded olid samad, mis Venemaa Progressidel, oli ATV kandevõime suurem.
ATV-d teenindasid ISS-i varustusmissioone ja neid ehitati viis: "Jules Verne", "Johannes Kepler", "Edoardo Amaldi", "Albert Einstein" ja "Georges Lemaître". Esimene ATV startis märtsis 2008. ATV-d viisid ISS-i kütust, vett, hapnikku, toitu ja teadusseadmeid ning viisid jaama kõrgemale orbiidile. Laevad olid alati mehitamata ning need olid suures osas automaatsed. 2. aprillil 2012 teatas ESA, et ATV-de programm lõpetatakse 2014. aastal, pärast viienda ATV starti.
2012. aastal otsustasid ESA liikmesriigid, et ATV arendatakse edasi NASA Orioni kosmoselaeva teenindusmooduliks.
Ngaka Modiri Molema ringkond

Ngaka Modiri Molema ringkond (kuni 2006. aastani Keskringkond) on Lõuna-Aafrika Vabariigi Loodeprovintsis asuv 2. järgu haldusüksus. Piirneb põhjas Botswanaga.
Lõuna-Aafrika Vabariigi 2011. aasta rahvaloenduse andmetel oli Ngaka Modiri Molema ringkonna elanikest mustanahalisi aafriklasi 93,89%, valgeid 3,67%, värvilisi 1,64%, India või Aasia päritolu inimesi 0,59% ja teisi 0,20%. Tsvana keelt pidas emakeeleks 81,78%, afrikaani keelt 5,02%, inglise keelt 3,24%, koosa keelt 2,68%, sotho keelt 2,49% ja suulu keelt 1,53%.
Bojanala Platinumi ringkond

Bojanala Platinumi ringkond on Lõuna-Aafrika Vabariigis Loodeprovintsis asuv 2. järgu haldusüksus. 
Lõuna-Aafrika Vabariigi 2011. aasta rahvaloenduse andmetel oli Bojanala Platinumi ringkonna elanikest mustanahalisi aafriklasi 91,40%, valgeid 6,98%, värvilisi 0,73%, India või Aasia päritolu inimesi 0,57% ja teisi 0,33%. Tsvana keelt pidas emakeeleks 55,34%, tsonga keelt 8,06%, afrikaani keelt 7,21%, koosa keelt 5,59%, pedi keelt 5,11%, sotho keelt 4,56%, inglise keelt 3,87%, suulu keelt 3,70% ja ndebele keelt 1,79%.
Mopani ringkond

Mopani ringkond on Lõuna-Aafrika vabariigi Limpopo provintsis asuv 2. järgu haldusüksus. Piirneb idas Mosambiigiga.
Lõuna-Aafrika Vabariigi 2011. aasta rahvaloenduse andmetel oli Mopani ringkonna elanikest mustanahalisi aafriklasi 97,00%, valgeid 2,46%, India või Aasia päritolu inimesi 0,25%, värvilisi 0,16% ja teisi 0,12%. Pedi keelt pidas emakeeleks 45,90% inimesi, tsonga keelt 44,31%, sotho keelt 2,87%, afrikaani keelt 2,06% ja inglise keelt 1,32%.
Vhembe ringkond

Vhembe ringkond on Lõuna-Aafrika Vabariigis Limpopo provintsis asuv 2. järgu haldusüksus. Piirneb loodes Botswana, põhjas Zimbabwe ja idas Mosambiigiga.
Lõuna-Aafrika Vabariigi 2011. aasta rahvaloenduse andmetel oli Vhembe ringkonna elanikest mustanahalisi aafriklasi 98,22%, valgeid 1,13%, India või Aasia päritolu inimesi 0,41%, värvilisi 0,14% ja teisi 0,10%. Venda keelt pidas emakeeleks 67,16% inimesi, tsonga keelt 24,82%, pedi keelt 1,60%, afrikaani keelt 1,31%, inglise keelt 1,06% ja sotho keelt 1,03%.
Vhembe ringkonnas on neli valda – Thulamela, Makhado, Collins Chabane ja Musina vald. Nende keskused on vastavalt Thohoyandou, Louis Trichardt, Malamulele ja Musina.
Kohalike omavalitsuste piire muudeti 2016. aasta kohalike valimiste järel. Enne seda oli valdade rahvaarv 2011. aasta rahvaloenduse andmetel:
Kas androidid unistavad elektrilammastest?

"Kas androidid unistavad elektrilammastest?" ("Do Androids Dream of Electric Sheep?") on Ameerika Ühendriikide ulmekirjaniku Philip K. Dicki 1968. aastal ilmunud ulmeromaan. Raamatu tõlkis eesti keelde 2001. aastal Lennart Lepajõe.
Romaani tegevus toimub postapokalüptilises San Franciscos. Raamatu peategelaseks on pearahakütt Rick Decard.
Romaani ainetel on valminud film Blade Runner ning selle järg Blade Runner 2049.
Miroslav Poche

Miroslav Poche (sündinud 3. juunil 1978 Chlumec nad Cidlinous) on Tšehhi poliitik, ta kuulus aastatel 1998–2025 Tšehhi Sotsiaaldemokraatliku Partei ridadesse. Ta on aastatel 2014–2019 Euroopa Parlamendi liige.
Ta sündis aastal 1978 Chlumec nad Cidlinous (praeguse haldusjaotuse järgi Hradec Králové maakonnas). Ta on lõpetanud Kõrgema Agrotehnikakooli Prahas (Vysoká škola zemědělská v Praze) insenerina ja saanud Karli ülikoolist sotsiaalteaduste magistri kraadi.
Ta kuulub aastast 1997 Tšehhi Sotsiaaldemokraatliku Partei ridadesse.
Aastal 2014 valiti ta Euroopa Parlamenti.
Katerõna Amossova

Katerõna Mõkolajivna Amossova (ukraina keeles Катерина Миколаївна Амосова; sündinud 8. veebruaril 1956 Kiievis) on Ukraina arstiteadlane ja kardioloog, professor, Ukraina Rahvusliku Meditsiiniteaduste Akadeemia liige. 
Ta oli aastatel 2004–2005 Ukraina tervishoiuministeeriumi peakardioloog ja 2014–2018 Kiievis asuva Bogomoletsi-nimelise Rahvusliku Meditsiiniakadeemia rektor. 
Ta lõpetas 1978. aastal Bogomoletsi-nimelise Kiievi Meditsiiniinstituudi. 1983. aastal kaitses ta kandidaadikraadi väitekirjaga müokardi infarkti teemal ja 1988. aastal meditsiiniteaduste doktori kraadi väitekirjaga dilateeruva kardiomüopaatia teemal. Aastatel 1990–2014 töötas ta Bogomoletsi-nimelise Rahvusliku Meditsiiniakadeemia kateedrijuhatajana.
Isiklikku.
Tema isa akadeemik Mõkola Amossov oli kirurg. Katerõna Amossova abikaasa Vladimir Mišalov (sündinud 1955) on meditsiiniprofessor, Ukraina teeneline arst.
Sekhukhune ringkond

Sekhukhune ringkond on Lõuna-Aafrika Vabariigis Limpopo provintsis asuv 2. järgu haldusüksus.
Lõuna-Aafrika Vabariigi 2011. aasta rahvaloenduse andmetel oli Sekhukhune ringkonna elanikest mustanahalisi aafriklasi 98,58%, valgeid 1,02%, India või Aasia päritolu inimesi 0,16%, värvilisi 0,11% ja teisi 0,12%. Pedi keelt pidas emakeeleks 82,25% inimesi, ndebele keelt 4,38%, suulu keelt 3,30%, tsonga keelt 1,97%, tsvana keelt 1,89%, svaasi keelt 1,62%, afrikaani keelt 1,22% ja inglise keelt 0,96%.
Ühendkunstiteos

Ühendkunstiteos (saksa keeles "Gesamtkunstwerk") on kunstiteos, mis koondab paljusid kunstiliike. 
Termini võttis kasutusele saksa kirjanik ja filosoof K. F. E. Trahndorff 1827. aastal kirjutatud essees "Esteetika ehk maailmavaate ja kunsti õpetus". Saksa helilooja Richard Wagner kasutas ühendkunstiteose terminit kahes 1849. aasta essees, misjärel on seda seostatud peamiselt tema esteetiliste tõekspidamistega.
Aitoolia liit

Aitoolia liit oli üks Vana-Kreeka poliste ühendus, mille keskus oli Aitoolia.
Liit loodi umbes 320 eKr, algselt oli Aitoolia liit Lääne-Kreeka peamiselt agraarsete piirkondade amorfne ühendus. Algul oli see hõimuliit, 3. sajandiks eKr oli see föderatsioonitaoline moodustis. 3. sajandi lõpuks eKr oli see oluline Makedooniale vastuseisev jõud. Sõjas Makedooniaga oli Aitoolia liit Rooma riigi liitlane. Aitoolia liit enamasti teravalt Makedoonia-vastane, kuid samal ajal vaenus ka Ahhaia liiduga.
Aitoolia liit kasvas ja tugevnes võitluses diadohhidega. Umbes 290 eKr omandas Aitoolia liit domineeriva mõju Delfis, aastal 279 eKr paistsid nad silma galaatide sissetungi tagasilöömisel. Liit tõusis Kesk-Kreekas eriti esile galaatide sissetungi ajal, mil kaitses sissetungijate eest Delfi pühamut.
Kõige vägevam oli Aitoolia liit 3. sajandi teisel poolel eKr. Peale Aitoolia hõlmas see Kesk-Kreeka piirkondi (Phokis, Lokris, mõnda aega Boiootia, Põhja-Kreekas osa Tessaaliast, Lõuna-Kreekas mõned Peloponnesose linnad (Tegea, Mantineia, Orchomenos). Polistel oli suur autonoomia, kuid eriti välispoliitilised küsimused otsustas liidu valitsus. 
Aitoolia liidu kõrgeim võimuorgan oli üldrahvakoosolek ("synodos"), mis kogunes kord aastas Thermoses. Erakorralisi koosolekuid peeti ka mujal, sealhulgas väljaspool Aitooliat. Koosolek oli kõrgeim seadusandlik organ, see kuulutada sõda ja sõlmis rahu ning valis ametikandjad. Töötasid veel linnade esindajatest koosnev liidunõukogu ("synedrion") ja apokleetide komisjon, mis arvatavasti koosnes liidunõukogu liikmetest ja tegeles jooksvate küsimustega. Haldusvõim oli strateegi käes. Strateegi abid olid ratsaväe ülem hiparh, sekretär grammateus ja 7 laekurit. 
Et roomlased sekkusid liiga palju Kreeka asjadesse, sai Aitoolia liidust Seleukiidide riigi valitseja Antiochos III liitlane sõjas Rooma riigiga 192–188 eKr. Liitlased said lüüa ja aastal 189 eKr alistus Aitoolia liit Rooma riigile ning kaotas mõju.
Nikolai Amossov

Nikolai Mihhailovits Amossov (vene keeles Николай Михайлович Амосов; ukraina keeles Микола Михайлович Амосов, "Mõkola Mõhhailovõtš Amossov"; 19. detsember (vkj 6. detsember) 1913 Olhovo (küla Tšerepovetsi lähedal), Novgorodi kubermang – 12. detsember 2002 Kiiev, Ukraina) oli Ukraina arstiteadlane, kirurg (kardiokirurg ja torakaalkirurg), bioküberneetik ja kirjanik, Ukraina Rahvusliku Teaduste Akadeemia akadeemik. 
Ta oli aastatel 1983–1988 Kiievis asuva südame ja veresoonkonna kirurgia instituudi (praegu Ukraina Rahvusliku TA Amossovi-nimeline Südame ja Veresoonkonna Kirurgia Rahvuslik Instituut) direktor ja 1988–2002 selle audirektor. Esimeste hulgas Nõukogude Liidus hakkas ta sooritama operatsioone, mille puhul rakendati kunstlikku vereringet. Tema kliinikus võeti kasutusele barokambrid südamehaigete ravimiseks. 1963. aastal tegi Amossov Nõukogude Liidus esimese südame mitraalklapi proteesimise operatsiooni. 
Aastal 2008 telekanali Inter Ukraina kõigi aegade saja tähtsama suurkuju leidmiseks korraldatud rahvahääletusel (põhines BBC saateformaadil "100 Greatest Britons"; telesaatejuht Savik Šuster) sai Nikolai Amossov Jaroslav Targa järel teise koha.
Amossov on kirjutanud rohkesti raamatuid, põhiliselt tervise teemadel, kuid ta on avaldanud ka mõne ilukirjandusliku teose. 1965. aastal ilmus ajakirjas Nauka i Žizn tema ulmeromaan "Märkmed tulevikust".
Ta oli aastatel 1989–1991 NSV Liidu Rahvasaadikute Kongressi saadik.
Amossov on maetud Baikove kalmistul Kiievis.
Haridus ja töökäik.
Amossov lõpetas 1939. aastal päevases õppes Arhangelski Meditsiiniinstituudi kiitusega ja 1940. aastal kaugõppes tööstusinstituudi inseneridiplomiga (samuti kiitusega). Teise maailmasõja ajal töötas ta välihospitalis, kus kirurgina tegi ta üle 4000 operatsiooni. 
1947. aastal asus ta tööle Brjanski haiglas kirurgiaosakonna juhatajana, varsti määrati ta Brjanski oblasti peakirurgks. Ühtlasi tegutses ta õppejõuna kohalikus velskrikoolis (praegu Akadeemik Amossovi nimeline Brjanski Meditsiinikolledž). 
1953. aastal kaitses ta meditsiiniteaduste doktori kraadi, sai professori kutse ja määrati Bogomoletsi-nimelise Kiievi Meditsiiniinstituudi kateedrijuhatajaks. 1960. aastal kutsuti ta põhitöö kõrval juhtima Ukraina NSV Teaduste Akadeemia Arvutuskeskuse (1962. aastast Küberneerikainstituudi) bioküberneetika osakonda. 
1983. aastal asus ta juhtima Kiievis asuvat südame ja veresoonkonna kirurgia instituuti. 1988. aastast kuni oma surmani oli ta selle instituudi audirektor. Pärast tema surma sai instituut Amossovi-nimeliseks. 
Isiklikku.
Tema tütar Jekaterina Amossova on arstiteadlane ja kardioloog.
Hardo Adamson

Hardo Adamson (sündinud 28. jaanuar 1997 Tõrvas) on vabakutseline näitleja, muusik.
Hardo Adamson on lõpetanud 2016. aastal Tõrva Gümnaasiumi ja õppinud aastatel 2016–2017 Tartu Ülikooli Viljandi kultuuriakadeemias huvijuhi erialal. Aastatel 2018–2022 õppis ta Eesti Muusika- ja Teatriakadeemia lavakunstikoolis näitleja erialal (30. lend).
Adamson kehastas 2017. aasta noorte tantsupeol peaosalist Koitu.
2024. aasta sügisest alustas tööd Valga Kultuurikeskuse juhatajana.
Rollid näitlejana teatris.
Rollide nimekiri, milles Adamson on kaasa teinud:
Jaan Veidermann

Jaan Veidermann (17. oktoober 1853 Salutaguse küla, Kullamaa kihelkond – 27. aprill/29. aprill 1932 Laiküla, Martna kihelkond) oli eesti õpetaja, haridustegelane ja maanõukogu liige. Tema algatusel kutsuti ellu Kullamaa Muusika Selts, Kullamaa Põllumeeste Selts, Kullamaa Haridusselts, Martna Põllumeeste Selts, Kasari Põllumeeste Selts jt.
Haridus.
Lõpetas Kuuda õpetajate seminari 1876. aastal.
Töökäik.
Aastatel 1876–1909 töötas Üdruma külakooli õpetajana ja Vaikna kogukonnakirjutajana (tänapäevases mõistes vallasekretär). Üdruma kool oli kuulus terves Kullamaa kihkelkonnas ja lapsi toodi sellesse kooli õppima ka kihkelkonna kaugematest nurkadest.
Ta võttis oma koolis kooliülemuse loata kasutusele Jakobsoni lugemiku ja mõistis seda tekkinud konflikti puhul nii veenvalt kaitsta, et see jäigi Üdruma koolis õpperaamatuks.
Vene rahvakoolide inspektor tagandas Veidermanni õpetajaametist ilma kooli kontrollimata, tuues ettekäändeks tema vene keele puuduliku oskuse. Vald avaldas selle otsuse vastu protseti ning pöördus kaebusega kuraatori poole, mille tulemusel jäeti Veidermann õpetajaametisse tingimusel, et peab endale võtma vene keelt hästi mõistva abilise. Vene inspektorite survel lahkus ta siiski mõne aja pärast siiski õpetajaametist ja hakkas Laikülas põllumeheks.
Ühiskondlik tegevus.
Tema algatusel kutsuti ellu Kullamaa Muusika Selts (1884. aastal), Kullamaa Põllumeeste Selts (1899. aastal), Kullamaa Haridusselts (selles tegutses Veidermann agaramalt alates 1907. aastast), Martna Põllumeeste Selts ja Kasari Põllumeeste Selts. Kasari Põllumeeste Seltsi esimehena tegutses ta peaaegu surmani.
Veidermanni algatusel alustasid tööd ka Rõude Haridusselts, Rõude raamatukogu, Kirbla Põllumeeste Selts ja selle raamatukogu ning sama seltsi puhkpilliorkester, mille ta varustas muusikariistadega. Ta juhtis selle orkestri tööd ning mängis ise pasunal kaasa.
Ärkamisajal kuulus Carl Robert Jakobson leeri, oli "Sakala" lugeja ja levitaja.
"Oleviku" ja "Postimehe" vahelises võitluses oli Veidermann äge "Postimehe" pooldaja ja kirjutas selles lehes sõnumeid Läänemaalt "Lääne-Jaagu" nime all.
Tegutses ka Aleksandrikooli Kullamaa komitee juhatuses. Eesti iseseisvuse ajal oli mitmel korral maanõukogu liige.
Nõustas Koluvere krahvi rentnikke kuidas kaitsta ennast mõisniku omavoli eest ja sattus seepärast krahviga konflikti (kord maanteel Veidermannist mööda sõites löönud krahv talle piitsaga näkku).
Isiklikku.
Kaotas varakult oma isa. Tema ema oli endine kirikumõisa toatüdruk. Tema poeg Aleksander August Veidermann (Veiderma) oli loodusloo, maateaduse ja keemia õpetaja ning õpikute koostaja. Poeg Johannes Veidermann oli Vabadusristi kavaler.
Omas suurt isiklikku raamatukogu.
Tegeles mesindusega.
Ehlanzeni ringkond

Ehlanzeni ringkond on Lõuna-Aafrika Vabariigis Mpumalanga provintsis asuv 2. järgu haldusüksus. Piirneb idas Mosambiigiga ja lõunas Svaasimaaga.
Lõuna-Aafrika Vabariigi 2011. aasta rahvaloenduse andmetel oli Ehlanzeni ringkonna elanikest mustanahalisi aafriklasi 94,04%, valgeid 4,72%, värvilisi 0,65%, India või Aasia päritolu inimesi 0,44% ja teisi 0,15%. Svaasi keelt pidas emakeeleks 54,54% inimesi, tsonga keelt 21,83%, pedi keelt 10,28%, afrikaani keelt 3,97%, sotho keelt 2,74%, inglise keelt 2,56% ja suulu keelt 2,23%.
Nkangala ringkond

Nkangala ringkond on Lõuna-Aafrika Vabariigis Mpumalanga provintsis asuv 2. järgu haldusüksus.
Lõuna-Aafrika Vabariigi 2011. aasta rahvaloenduse andmetel oli Nkangala ringkonna elanikest mustanahalisi aafriklasi 87,93%, valgeid 9,91%, värvilisi 1,14%, India või Aasia päritolu inimesi 0,73% ja teisi 0,29%. Ndebele keelt pidas emakeeleks 28,40% inimesi, suulu keelt 23,15%, pedi keelt 14,69%, afrikaani keelt 9,95%, svaasi keelt 4,70%, tsvana keelt 4,58%, sotho keelt 3,82%, inglise keelt 3,62%, tsonga keelt 3,19% ja koosa keelt 1,91%.
Leopold Kenn

Leopold Julius Kenn (26. november 1891 Tartu – 9. juuli 1941 Tartu) oli eesti ajakirjanik ja tõlkija.
Westworld (täpsustus)

Westworld võib viidata järgnevatele asjadele:
Hans Pipar

Hans Pipar (6. jaanuaril 1906 Velise vald – 23. aprill 1941) oli Eesti Poliitilise Politsei ametnik.
1920 kuni 1925 õppis Tallinna Ühisgümnaasiumis.
Töötas 1. märtsist 1922 kuni 30. septembrini 1926 Eesti Tarvitajate Keskliidus praktikandina ja ametnikuna. 4. oktoobril 1926 võeti sõjaväeteenistusse ja määrati ratsaväkke. Arvati reservi 23. jaanuaril 1928 lipniku auastmes.
15. märtsil 1928 määrati Tallinna-Harju prefektuuri ratsareservi kordnikuks.
6. juulil 1928 määrati Poliitilise Politsei agendiks Tallinna komissari juurde. Politsei teenistuses paistis silma tõsise töömehena, olles täpne ja erapooletu. Võttis osa kommunistide vangistamisest, kus 13. märtsil 1930 Tallinnas Endla tn 28-10 tekkis tulevahetus kommunist Johannes Jürna'ga, kes tulevahetuses surma sai ja Pipar pääses napilt eluga. 4. juunil 1931 tabas koos abilisega Tallinnas Viru tänaval kommunistide peakulleri M. Parker'i. 8. juunil 1931 tabas kaaslastega Tallinnas Sõbra tänaval kommunistide peaorganisaatori O. Tuul'e. 9. juunil 1931 Tuule tänaval asuva kommunistide salatrükikoja vallutamisel oli kiire ja takistas Idel Jakobsonil vahistajate suhtes relva kasutamast. 23. augustil 1932 tabas kaaslastega kommunistid Feodor Okk'i ja Magda Perillus'e.
2. juulil 1940 vahistasid EV politseivõimud Pipari ja ta hukati peale NKVD Balti vägede tribunali 11. märtsi 1941 surmaotsust 23. aprillil 1941 kas Pirita-Kosel või Tallinnas.
Aegadest sõltumatu tähis naistele. Seisata iseendas

"Aegadest sõltumatu tähis naistele. Seisata iseendas" on skulptuur Pärnu maakonnas Saarde vallas Kamali külas. Skulptuur kujutab karjatüdrukut.
Skulptuuri tegi 2006. aastal kohaliku valla käsitööline Robert Ollo. Skulptuuri tellis Gunnar Grünthal.
Skulptuur on tunnistatud pärandkultuuri objektiks.
Gert Sibande ringkond

Gert Sibande ringkond (kuni 2004. aastani Ida-Vaali ringkond ,inglise keeles Eastvaal District Municipality, afrikaani keeles Oosvaal-distriksmunisipaliteit) on Lõuna-Aafrika Vabariigis Mpumalanga provintsis asuv 2. järgu haldusüksus. Idas piirneb Svaasimaaga.
Ringkond on saanud nime apartheidivastase poliitaktivisti Gerd Sibande (1907–1987) auks.
Lõuna-Aafrika Vabariigi 2011. aasta rahvaloenduse andmetel oli Gert Sibande ringkonna elanikest mustanahalisi aafriklasi 88,57%, valgeid 9,04%, India või Aasia päritolu inimesi 1,05%, värvilisi 1,03% ja teisi 0,30%. Suulu keelt pidas emakeeleks 60,86% inimesi, svaasi keelt 13,03%, afrikaani keelt 9,13%, sotho keelt 4,19%, inglise keelt 3,40%, ndebele keelt 3,06%, koosa keelt 2,07%, tsonga keelt 1,04% ja pedi keelt 1,01%.
Apna jõgi

Apna jõgi on jõgi Peipsi alamvesikonnas.
Jõgi asub Tartu maakonnas Kastre vallas, läbides Rõka, Järvselja, Ahunapalu ja Agali küla.
Jõgi kuulub tumedaveeliste ja humiinainerikaste jõgede tüüpi.
Apna jõgi voolab läbi Selgjärve.
Lejweleputswa ringkond

Lejweleputswa ringkond on Lõuna-Aafrika Vabariigis Free State'i provintsis asuv 2. järgu haldusüksus.
Lejweleputswa tähendab sotho keeles "hall kalju".
Lõuna-Aafrika Vabariigi 2011. aasta rahvaloenduse andmetel oli Lejweleputswa ringkonna elanikest mustanahalisi aafriklasi 88,90%, valgeid 8,64%, värvilisi 1,89%, India või Aasia päritolu inimesi 0,36% ja teisi 0,22%. Sotho keelt pidas emakeeleks 62,17% inimesi, koosa keelt 12,20%, afrikaani keelt 11,35%, tsvana keelt 5,92%, inglise keelt 3,08%, suulu keelt 1,46% ja viipekeelt 1,13%.
Xhariepi ringkond

Xhariepi ringkond on Lõuna-Aafrika Vabariigis Free State'i provintsis asuv 2. järgu haldusüksus. Piirneb idas Lesothoga.
Lõuna-Aafrika Vabariigi 2011. aasta rahvaloenduse andmetel oli Xhariepi ringkonna elanikest mustanahalisi aafriklasi 78,49%, värvilisi 13,15%, valgeid 7,62%, India või Aasia päritolu inimesi 0,38% ja teisi 0,35%. Sotho keelt pidas emakeeleks 45,32% inimesi, afrikaani keelt 31,56%, koosa keelt 15,81%, tsvana keelt 3,51% ja inglise keelt 1,60%.
Mees kõrges lossis

"Mees kõrges lossis" (algupärandi pealkiri "The Man in the High Castle") on Ameerika Ühendriikide ulmekirjaniku Philip K. Dicki 1962. aastal ilmunud alternatiivajalooromaan. Romaani tegevus toimub maailmas, kus teise maailmasõja võitsid teljeriigid.
Raamatu tõlkis eesti keelde 1993. aastal Karin Suursalu. Eesti keeles on raamat välja antud kirjastuste Aniara ja Tänapäev poolt.
Romaani ainetel on valminud teleseriaal "The Man in the High Castle".
Cyril Ramaphosa

Matamela Cyril Ramaphosa (sündinud 17. novembril 1952 Sowetos) on Lõuna-Aafrika Vabariigi poliitik, alates 2018. aasta veebruarist riigi president.
Cyril Ramaphosa kasvas üles Sowetos. Gümnaasiumi lõpetamise järel asus ta õppima õigusteadust University of the Northis (tänapäeval Limopopo Ülikool), kus ta osales üliõpilasliikumises. 1974. aastal määrati talle 11 kuud vabaduskaotust. 1976. aasta juunis Soweto rahutuste ajal vahistati ta kuueks kuuks. Vanglast vabanemise järel lõpetas ta 1981. aastal kaugõppe teel Lõuna-Aafrika Ülikooli õigusteaduse erialal. 1981–1982 töötas ta Lõuna-Aafrika Ametiühingute Nõukogu juriidilise nõustajana. 1982. aasta augustis asutas ta Üleriigilise Kaevandustööliste Nõukogu, mille esimeseks sekretäriks ta sama aasta detsembris sai. 1985. aastal valiti ta Lõuna-Aafrika Ametiühingute Liidu peasekretäriks, millisele ametikohale ta jäi kuni 1991. aasta juunini.
5. juulist 1991 kuni 17. detsembrini 1997 oli Cyril Ramaphosa Aafrika Rahvuskongressi peasekretär. 24. mai 1994 valiti ta Konstitutsioonilise Assamblee esimeheks. 1997. aastal hakkas ta tegutsema ettevõtluses. Temast sai New Africa Investments Limitedi direktor.
25. maist 2014 kuni 15. veebruarini 2018 oli Cyril Ramaphosa Lõuna-Aafrika Vabariigi asepresident. 18. detsembril 2017 valiti ta Aafrika Rahvuskongressi presidendiks.
14. veebruaril 2018 oli senine Lõuna-Aafrika president Jacob Zuma sunnitud ametist tagasi astuma ja presidendi ülesandeid asus täitma senine asepresident Cyril Ramaphosa. 15. veebruaril 2018 valis Lõuna-Aafrika Vabariigi parlament Cyril Ramaphosa Lõuna-Aafrika Vabariigi presidendiks.
Talle on ette heidetud, et ta pole julgenud taha raskeid otsuseid ning tegeleda riiki vaevava korruptsiooniga, mis on süvendanud riigis valitsevat kriisi.